Valke slaan toe op George-munisipaliteit | Netwerk24
Deur Jackie Kruger 10 Julie 2019 19:30
Die Valke het Dinsdag op die George-munisipaliteit toegeslaan en op dokumente en elektroniese toerusting beslag gelê.
Die ondersoekeenheid het ook in April 'n klopjag by die munisipaliteit uitgevoer as deel van 'n ondersoek na beweerde onreëlmatighede met die verkryging van tenders en prosedures.
Volgens kapt. Philani Nkwalase, woordvoerder van die Valke, hou Dinsdag se klopjag egter verband met 'n nuwe ondersoek na beweerde bedrog en korrupsie wat spruit uit die beweerde versuim om voorgeskrewe prosesse te volg in die vul van 'n vakante pos.
Die munisipaliteit se kantoor, asook die huise van mense van belang in die ondersoek, is Dinsdag deursoek. Hul name is egter nie bekend gemaak nie.
Albei ondersoeke duur voort en niemand is nog in hegtenis geneem nie.
James-Brent Styan, woordvoerder van Anton Bredell, die Wes-Kaapse LUR vir plaaslike regering, omgewingsake en ontwikkelingsbeplanning, sê die departement is bewus van die klopjag.
"Sover ons kennis strek, is daar op die rekenaars en selfone van sekere administratiewe personneellede beslag gelê. Dit is 'n nuwe ondersoek en hou sover ons weet nie met 'n vorige ondersoek verband wat die minister 18 maande gelede aangevra het nie. Dié ondersoek word tans deur die nasionale vervolgingsgesag hanteer."